runetrust/blame-folketinget-dk huggingface dataset:
Karsten Lauritzen (V), 2014-01-30:
Når der skydes i gaderne, og det gør der i stort omfang; når rockerborge oprettes i villaområderne, og det gør de i stort omfang; når erhvervsdrivende afpresses, og det gør de i større omfang, så skaber det en enormt stor grad af utryghed for almindelige lovlydige borgere, danskere, og det er en utryghed, som vi som folkevalgte ansvarlige politikere må og skal reagere på.
Frank Jensen (S), 1998-10-20:
Jeg tror, at jeg over for fru Karen Rønde har udtrykt regeringens opfattelse med hensyn til nykriminalisering: at vi altså mener, at der skal være tale om, at det er en person, der ernærer sig helt eller delvis ved prostitution, for at man skal kunne retsforfølge den, der har været hos den prostituerede, altså kunden, med de straffebestemmelser, der er i lovforslaget.
Hans Kristian Skibby (DF), 2012-10-03:
Men vi har jo kunnet se, at den her ordning, som har kørt i 2012 og i 2011, faktisk er en meget velfungerende ordning, som i øvrigt blev etableret under finanskrisen, og som har vist sig at være både praktisk styrbar og også en, som erhvervsvirksomhederne har taget godt imod, specielt naturligvis håndværksvirksomhederne, som til dels har kunnet få en sikring af deres arbejdspladser på baggrund af de skattefradrag, som der bliver givet.
Trine Pertou Mach (EL), 2025-05-02:
Det, som er pointen i, at Danmark løfter det her ind i FN's Sikkerhedsråd for at få en FN-anerkendelse af Palæstina, er jo netop at bidrage til at skabe et momentum, og det skal være en presbold på Israel, som skal forstå, at de må ophøre med deres besættelse, og et løfte til palæstinenserne om, at der er en anden vej end den vej, som er voldelig.
Anni Matthiesen (V), 2020-11-17:
Som Folketingets andet store kommunale parti i Danmark ville vi naturligvis rigtig gerne have drøftet det her lovforslag nærmere, både i forhold til indholdet af det her lovforslag og også det med, at der lægges op til, at der nu skal gives mulighed til 4 kommuner for at ændre i forhold til deres selvbudgettering, men det har ministeren imidlertid ikke ønsket.
Per Dalgaard (DF), 2003-05-27:
Dansk Folkeparti er interesseret i, at politiet skal have de ressourcer, politiet kræver for at kunne udfylde deres opgaver ikke kun i forbindelse med færdselskontrolproblematikken, men også på andre områder, specielt kriminalitetsbekæmpelsen, og det er jeg ret sikker på, at vi i forbindelse med et nyt politiforlig får talt meget med regeringen om.
Mette Thiesen (NB), 2021-02-10:
Det bekræfter jo sådan set min pointe, og det bekræfter sådan set også behovet for, at servicelovens § 109 bliver ændret, så mænd, der udsættes for vold, kan få hjælp til både dem selv og deres børn, præcis som kvinder kan på præcis lige vilkår i præcis den samme paragraf.
Martin Geertsen (V), 2022-04-26:
Og i den her anledning vil jeg sige, at jeg tror, det er meget væsentligt, at man har adgang til en læge, uanset hvor i landet man bor, hvilket jo også er derfor, vi lige i det forrige beslutningsforslag har foreslået at hæve antallet af privatpraktiserende læger og give dem økonomiske incitamenter til at fordele sig geografisk.
Kristian Thulesen Dahl (DF), 2010-06-02:
Så bliver jeg igen nødt til at spørge, hvordan fru Margrethe Vestager forklarer sin vrede over for Radikal Ungdom, når Radikal Ungdoms formand altså siger: »Den blå plan er meget bedre end den røde plan, fordi den tager bedre hånd om de aktuelle økonomiske udfordringer.
Anders Samuelsen (RV), 2002-11-18:
Dermed ikke sagt, at der er nogle ledige, som er specielt dovne og ikke vil yde en indsats osv., men vi skal bare ikke strikke systemerne sammen på en måde, så man næsten er decideret dum, hvis man tager et arbejde, ej heller signalerer i forhold til lavtlønnede, som tager et arbejde, at de næsten er endnu mere tåbelige, fordi det bedre kunne svare sig for dem at gå hjemme og hæve kontanthjælpen.
Laura Lindahl (LA), 2016-05-13:
Derfor vil det altså være sådan og er det sådan, at man som kvinde ikke kan vide sig sikker på, om man har fået jobbet, fordi man var den bedste kandidat, eller om man mangler en kvinde på posten for at leve op til de måltal, sådan at virksomheden lever op til det, som flertallet i Folketinget mener at den skal.
Poul Nielson (S), 1997-10-30:
Lige et par korrektioner: Niveauet for vores ulandsbistand blev lagt fast ved vedtagelse her i Folketinget i midten af 1980'erne og nåede op på det niveau, inden statsministeren holdt op med at hedde Schlüter, eller rettere inden Schlüter holdt op med at være statsminister.
Jan E. Jørgensen (V), 2018-11-27:
Det, vi i højere grad bidrager med, er optræning af de soldater, der sendes ud, for det er der, vi kan bidrage på en mere hensigtsmæssig måde i FN-regi, og det kan rigtig godt være et argument for, at nogle EU-missioner kan supplere FN's indsats.
Per Stig Møller (KF), 2002-02-20:
Så jeg synes ikke, tiden er inde til, at vi splittes, og derfor vil jeg ikke bidrage til at splitte den verdensalliance og den vestlige alliance i kampen mod terror, som er det, der ligger i spørgsmålet. De kan udtrykke sig hver på deres måde, som de vil, men for os er det vigtigt, at vi stadig væk står skulder ved skulder, for altså så sent som i dag advares der i det hæderkronede blad her meget kraftigt, og jeg er glad for, at jeg ikke er hoppet på den limpind med at prøve at splitte alliancen.
Tom Behnke (FRI), 2000-03-01:
Men det er selvfølgelig ikke ensbetydende med, at man forhindrer folk i at udtale sig om, hvad de i øvrigt mener, og nu kommer så altså hætteforbudet. Og med hensyn til usikkerheden, om politiet nu er i stand til at skønne, må vi som udgangspunkt stå fast på, at det kun er ganske gode, habile og dygtige folk, der bliver ansat i politiet, folk, som i forvejen er i stand til at løfte denne her opgave, som i forvejen er i stand til at foretage et skøn. Men selvfølgelig: Der skal foretages et skøn på præcis samme måde, som politiet i dag må foretage et skøn.
Søren Pind (V), 2016-04-06:
Jeg kan garantere, at jeg meget gerne vil redegøre nærmere for indholdet af den her pakke, men jeg synes måske, at det ville være at tage luften lidt ud af arbejdet, hvis jeg skal helt sådan i detaljen redegøre for, hvad f.eks. hr. Peter Kofod Poulsen og jeg har tænkt os at præsentere inden alt for længe.
Per Clausen (EL), 2009-10-20:
Man kan jo bare se, hvordan det ligesom bærer den fortsatte udvikling i sig selv, for det er jo lige før, at SF åbenbart har begået forligsbrud, fordi man ikke allerede nu vil sige ja til nye motorveje, som ganske rigtigt ligger i naturlig forlængelse af det motorvejsprojekt.
Frank Aaen (EL), 2010-12-16:
Hver eneste gang der har været bankpakker til behandling her i Folketingssalen, har man stillet milliarder – nogle af dem kommer så kommet tilbage igen – til rådighed for de private banker, hvor Enhedslisten har sagt: Hvorfor ikke stille pengene til rådighed for en statslig bank, som man så kan styre?
Søren Søndergaard (EL), 1998-06-19:
Og derfor er den stil, hvor man forsøger at pådutte modstanderne af Schengensamarbejdet, at de halvvejs går ind for narkokriminalitet og børneporno, og hvad ved jeg, en ubehagelig stil, som jeg i hvert fald ikke synes særlig godt om. Vi anerkender, at der kan være mange argumenter for at gå imod Schengen, men for os er det centrale argument den ubehagelige mistænkeliggørelse af folk af ikkeeuropæisk oprindelse, som Schengenaftalerne fører til, f.eks. ved den dansk-tyske grænse - og det er noget, man ikke kan komme uden om, men det er ikke noget, man vil snakke om - og det er en ubehagelig mistænkeliggørelse, som vi genfinder på flere og flere områder, desværre også i de udlændingelove, vi skal behandle i den kommende uge.
Jann Sjursen (KD), 2004-04-15:
Det korte af det lange er efter vores opfattelse, at det på mange måder er skuffende, at den borgerligt ledede regering ikke ønsker at gå videre på det her område og ikke ønsker det i forhold til det nuværende forlig, som dækker området her, og derfor er vi altså medforslagsstillere til det forslag, som er blevet fremsat tidligere i debatten, som opsætter nogle klare målkrav.
Jakob Axel Nielsen (KF), 2006-03-02:
Paradoksalt nok sker det på baggrund af en tabt sag ved Den Europæiske Menneskerettighedsdomstol, for dommen betød – hvad jeg tror, det efterhånden er alle bekendt – at det ikke længere er lovligt at betinge et ansættelsesforhold af medlemskab af en bestemt forening.
Henrik Dam Kristensen (S), 2001-04-25:
Så med hensyn til marginaludjævningen: Jamen der synes jeg, at det er meget vigtigt at holde sig for øje, at en ikke uvæsentlig del af den stigning, der har været fra 2,9 til 3,1 rent faktisk handler om, at der er kommet flere personer på SU i Danmark.
Henning Hyllested (EL), 2020-05-05:
Som det sikkert er gået op for de fleste i debatten nu, var udgangspunktet eller vores inspiration til at fremsætte det her forslag faktisk den vedtagelse, der fandt sted i Københavns Kommune, da man vedtog sin kommuneplan, som hed noget så fint som »Verdensby med ansvar«, og som er fra december 2019.
Anni Svanholt (SF), 2000-11-16:
Når hr. Hans Christian Schmidt siger, at man skal gøre det, der bedst kan betale sig for miljøet, så må jeg jo spørge: Hvorfor skal vi ikke gøre det, vi gør i Danmark, og det, vi har gode erfaringer med, at vi sparer på energien, at vi skruer ned for kulblussene, at vi laver stramme CO2-kvoter, at vi vi laver mere og mere vedvarende energi.
Peder Hvelplund (EL), 2020-11-27:
Så er ordføreren enig i, at hvis vi skal sikre, at der bliver et friere valg for den enkelte borger til at kunne få en bedre pleje end den, man får i dag, så kræver det også, at vi tilfører flere ressourcer til området, så der kan blive flere ansatte, og at der også kan være ressourcer til, at man kan have færre forskellige ansatte omkring den enkelte borger?
Frank Aaen (EL), 2008-05-27:
Når ministeren i sit forslag skriver, at de administrative og økonomiske konsekvenser for kommuner, regioner og erhvervsliv, herunder boligselskaber, er nul, er det så, fordi ministeren mener, at det her forslag er lige så dødfødt som det, vi har i øjeblikket, nemlig at der ikke kommer noget ud af det?
Brian Mikkelsen (KF), 1999-04-14:
Det kan godt være med til at betyde, at der bliver mere anerkendelse, mere respekt omkring selve faget, selve erhvervet, så det vil vi også gå positivt ind i en diskussion af. Så alt i alt synes vi, hvis vi skal konkludere her, at der er en igangværende debat om en institutionsredegørelse, om CVU osv., som gør, vi ikke kan tilslutte os forslaget her.
Lars Løkke Rasmussen (V), 2016-03-01:
Det er sådan, og det har jeg sagt flere gange, at på kort sigt, hvor vi skal have landbruget i gang, og hvor den målrettede regulering endnu ikke er implementeret, kan vi, når vi ser på effekten af pakkens initiativer, isoleret set – isoleret set! – komme til at opleve en merudledning af kvælstof.
Lisbeth Bech-Nielsen (SF), 2023-12-21:
I aktstykke 79 er der en oversigt, der anviser finansiering til dækningsafgiften, altså den her skattelettelse til ejendomsselskaber, der viser præcis, hvilke konti der skal betale for den her skattelettelse, og en af de konti er regeringsreserven.
Thomas Jensen (S), 2021-04-29:
Den foreslåede afgift skal medfinansiere fastholdelse af de cirka 115 politiårsværk, der i dag er beskæftiget med de fire færdselsopgaver, som overdrages fra Justitsministeriet til Transportministeriet, så de kan forblive i politiet og indgå i en styrkelse af politiets operative kapacitet.
Frank Aaen (EL), 2007-12-11:
Jeg spørger bare: Kan vi ikke få en bekræftelse fra Venstre på, at i samme sekund man går på Børsen med DONG, så skal DONG udelukkende - med streg under udelukkende - ledes efter, hvad der giver aktionæren den størst mulige fortjeneste, uanset hvad det har af klimapolitiske konsekvenser?
Lotte Rod (RV), 2016-11-15:
Det er stadig væk meget strammere, end det havde været, hvis Radikale Venstre kunne have bestemt helt alene, og vi kommer derfor også til at holde øje med, at der bliver de lokale studieretninger, som vi har aftalt muligheden for, at der faktisk er flere elever, der vælger sprog, og at de kreative fag bliver lige så vigtige som studieretningsfagene, som jo er skrevet ind i aftalen. Så har vi fået pillet noget målstyring ud.
Bjarne Laustsen (S), 2003-02-19:
Jeg forstår så, at ministeren sætter lighedstegn mellem besparelse og fornyelse. Men det undrer mig meget, for regeringen må da have et forslag til, hvordan de sidste af en ungdomsårgang kommer ind og får en uddannelse i stedet for, at de er på kontanthjælp ude i kommunerne.
Kaj Ikast (KF), 1997-12-16:
vil jeg mene, at vi i forligspartierne har levet op til dem, således at vi giver jernbanen en virkelig chance for i fremtiden ikke blot at komme bedre med i spillet, end den har været tidligere, men også at kunne udnytte de store tilbud, der er til jernbanen - jeg tænker her på Storebæltsforbindelsen, som er blevet en succes, og som vedbliver med at være en succes, også efter at bildelen åbner den 14. juni næste år - men også med hensyn til omstillingen til den internationale konkurrence, som den vil være velegnet til, når Øresundsforbindelsen åbner i år 2000. Det vil sige, at den modernisering, som jeg ser i dette lovforslag, har skaberne af dette forlig levet op til, og den kan vi støtte hundrede procent. Hvis jeg så ser på fordelene og ulemperne ved udliciteringen, tror jeg, mange af de små jernbaneområder i Danmark vil få en renæssance ved, at vi udbyder dem i licitation, for mindre selskaber kan måske komme til at pleje disse områder bedre, end et stort jernebaneselskab, som skal tage hensyn til hele landets ve og vel, kan klare i dag.
Lise von Seelen (S), 2009-05-12:
Borgerne skal have store muligheder for at vælge, men den her frit valg-ordning, som er tvunget ned over kommunerne, så vi Socialdemokrater rigtig, rigtig gerne blive til en frivillig ordning for kommunerne, sådan at den enkelte kommune kunne iværksætte den, hvis de syntes, det var til gavn for de ældre i deres kommune.
Kim Edberg Andersen (DD), 2026-02-24:
Er det ikke bare fuldstændig korrekt, at der med den her check, på grund af at den er så dårlig sammensat, er rigtig mange danskere, der har en meget lav indkomst, som ikke får nogen check, men de skal stadig væk se deres skattepenge gå til, at andre kan få den?
Ulla Tørnæs (V), 2002-02-28:
Uddannelsestilbuddene bliver jo ikke ringere i voksen- og arbejdsmarkedsuddannelserne, fordi regeringen tager fat på at opbygge en institutionsstruktur, der gør udbuddende mere overskuelige for brugerne, dvs. kursisterne og virksomhederne.
Kristian Thulesen Dahl (DF), 2003-09-09:
Det, vi så har sagt, er, at der kan være nogen ræson i, når vi snakker om, hvorvidt amterne skal nedlægges, og vi snakker om, hvilken struktur vi skal have, at man så laver den store udligningsreform på det tidspunkt, hvor man kender den struktur, man skal udligne imellem.
Per Clausen (EL), 2006-06-02:
Det synes jeg er lidt bemærkelsesværdigt, lige så vel som jeg faktisk synes, at det er lidt bemærkelsesværdigt, at vi har haft en meget stor debat om velfærdsreformer, globalisering osv., og i går havde vi også en meget lang, meget grundig, og for så vidt også udmærket debat om den politiske situation i Danmark.
Mai Mercado (KF), 2023-05-12:
Jeg læser, at der er 14 rigtig gode initiativer, og at der er afsat mere end 130 mio. kr. Men det her er jo lige præcis et spørgsmål om at kigge på de drab, der har været, med henblik på om der er viden, man kan udlede for at undgå dem i fremtiden.
Rasmus Prehn (S), 2018-10-23:
Der har vi fra Socialdemokratiets side noteret os med glæde, at man har fået en passus ind i lovteksten, hvor man lægger an til, at ejerkredsen kan være med til at få indflydelse på, hvordan den her bestyrelse skal sammensættes, og at det ikke, som det først var tænkt, er staten, der skal definere det.
Thomas Adelskov (S), 2006-05-04:
Jamen vi har skam forstået, at det ikke er Dansk Folkepartis fortjeneste, at der rent faktisk er en østaftale, der fungerer, som bliver rost af den danske fagbevægelse, og som også bliver rost af det, som jeg oplever hr. Bent Bøgsted omtaler som sit eget forbund, 3F, så det har vi forstået.
Jann Sjursen (KD), 2003-12-16:
Og så tilfældigt kan det også komme til at foregå i de kommende år, når der vil blive en kamp om, hvilke blade der skal stå på henholdsvis en negativ- og positivliste. Derfor kommer regeringen og kulturministeren ikke uden om, at man her forbryder sig mod alle sine egne smagsdommerprincipper.
Per Clausen (EL), 2010-11-18:
Og vi synes faktisk, at det er rigtig, rigtig problematisk, at man gennemfører det i en situation, hvor man godt ved at den danske befolkning har stemt nej til at komme med i euroen – og det er helt klart, fordi der har været et ønske om at bevare en mulighed for at føre en selvstændig økonomisk politik.
Henning Hyllested (EL), 2017-03-30:
Så det kunne jeg godt tænke mig at høre ministerens kommentarer til, ikke mindst i forbindelse med den udvikling, der har været, fordi en af generaladvokaterne ved EU-Domstolen her på det sidste har meldt ud, at hvis de der ugentlige hvil ikke holdes uden for lastbilen, slår han i hvert fald til med den store hammer og anbefaler bøder på 30.000 euro.
Martin Henriksen (DF), 2013-10-10:
Vi synes fra Dansk Folkepartis side, som jeg også har været inde på i nogle af de korte bemærkninger, at der ikke er nogen grund til at give klager over en beslutning om overførsel opsættende virkning, for det siger sig selv, hvad der vil ske, hvis en person kommer til Danmark og siger asyl, og de danske myndigheder siger: Du har altså først været i et andet EU-land, og derfor sender vi dig tilbage dertil, men du skal være opmærksom på, at du kan klage, og hvis du i øvrigt klager, får du lov til at blive i Danmark, mens vi behandler klagen.
Ole M. Nielsen (KRF), 2001-10-10:
Eller hvis man slet ikke kan blive politiker, hvad skal man så gøre? Nå, spøg til side, der er faktisk lidt alvor i det her, det er virkelig et udtryk for dansk kultur - som hr. Fauerholdt også var inde på - at man har lokal medbestemmelse, medansvar for at sikre noget så vigtigt som drikkevandsforsyning.
Margrete Auken (SF), 2004-03-24:
Hvis de nu står i den situation, at de har fået lavet den her behandling - nu forudsætter vi, at det kan lade sig gøre, og det bliver ministeren, går jeg ud fra, der kan fremlægge alle de klare data og eksempler på, at det kan lade sig gøre, når vi kaster os ud i den her sag, det må han kunne, men det skal fru Birthe Skaarup jo ikke hænges op på - lad os nu sige, at det kan lade sig gøre, så spørger jeg igen: Hvad nu, hvis man havde den situation, at det ikke er det bedste af æggene, der har vævsforligelighed?
Mogens Jensen (S), 2016-04-06:
Så jeg vil godt høre om ministerens egen holdning til det, altså om han er enig i, at det også i fremtiden skal være muligt for danskerne at låne elektroniske bøger gratis – selvfølgelig med betaling via vores skattemidler, som det har været hidtil – på samme måde, som det gælder for de fysiske bøger.
Johanne Schmidt-Nielsen (EL), 2017-01-13:
Det kan gælde for en planlagt minaret såvel som for et storcenter, en svinefarm eller en landsbykirke, og selvfølgelig kan bønnekald fra en minaret, larm fra et spillested eller bimlende kirkeklokker være en støjplage, og det forholder man sig jo mig bekendt ganske kompetent til lokalt og konkret.
Christian Rabjerg Madsen (S), 2019-12-18:
Nu skal vi jo så sammen med KL sikre, at de penge rent faktisk går til at få ansat nogle flere lærere, sådan at de lærere, vi har derude, får bedre tid, og sådan at de lærere, vi har derude, sikrer, at de også får mulighed for at se nogle af de elever, som har det lidt vanskeligt.
Marcus Knuth (KF), 2021-05-06:
Hvis man kigger lidt i medierne, viser det sig faktisk, at tanken om et modtagecenter i nærområderne har været diskuteret af skiftende regeringer helt tilbage fra 80'erne, dengang statsministeren var konservativ og hed Poul Schlüter og udenrigsministeren hed Uffe Ellemann-Jensen.
Mai Henriksen (KF), 2012-01-27:
Egentlig er det mærkværdigt overhovedet at diskutere et sådant emne, for det burde jo være logisk og det burde være naturligt, at vores velfærdssamfund er indrettet, så det kan betale sig at gå på arbejde frem for at være på offentlig forsørgelse.
Sascha Faxe (ALT), 2026-02-18:
Så jeg kunne godt tænke mig at få ministeren til at uddybe, om man vitterlig synes, at det er nok, at man forlader sig på tillid til virksomhedernes egen indberetning, når de siger, at de ikke har noget affald, der kan indeholde NORM, så man derfor ikke udfører kontrolbesøg der.
Ane Halsboe-Jørgensen (S), 2024-05-02:
Det var bare rigtig vigtigt for mig som minister at understrege, også fordi vi har haft den her debat over en årrække, at regeringen står fast på, at den mindreregulering, der har været tidligere, ikke fortsætter, og at det her ikke er et udtryk for, at man starter en ny mindreregulering permanent.
Frank Jensen (S), 1999-05-12:
Det fremgår af bemærkningerne til § 3, stk. 3, at det eksempelvis kan være nærliggende at inddrage de påstande, der har været fremsat om, at der i samarbejde med PET's afdeling i Århus er sket overvågning af møder i Folkebevægelsen mod Nazisme i begyndelsen af 1990'erne.
Torsten Gejl (ALT), 2023-06-01:
Hvad tænker ordføreren om, at f.eks. ude på Molslaboratoriet bliver medarbejderne chikaneret så meget, at nogle af dem får søvnbesvær og andre ligefrem får ptsd og altså bliver chikaneret af dyreværnsaktivister, der også deler de holdninger, som ordføreren har.
Claus Hjort Frederiksen (V), 2010-01-27:
Desværre kræver mange af de faglige organisationer jo, at det er den samme løn, man skal have, uanset indsats. Så jeg vil bekræfte, at jeg gerne i de næste overenskomstforhandlinger vil gøre en fornyet indsats, for at de medarbejdere, der gør en særlig indsats, også kan blive belønnet.
Kristian Thulesen Dahl (DF), 2011-11-10:
Vi anerkender jo også, at vores mulighed for direkte indflydelse på den her regering er forholdsvis begrænset – specielt når den siger, at den vil lave brede aftaler, men ikke forhandler ud fra at lave brede aftaler, er det selvfølgelig meget begrænset.
Karsten Lauritzen (V), 2013-12-17:
Vi er ikke enige – regeringen og Venstre – men vi synes bare, at vi har en forpligtelse til at påpege det, når man stiller sig op på Folketingets talerstol og kritiserer den tidligere regering, for så skylder man vel også de folk, som man taler til, at gøre noget ved det problem, man påpeger.
Søren Søndergaard (EL), 2003-10-08:
Vil ministeren ikke erkende, at den trussel eksisterer, hvis der overhovedet er nogen som helst sammenhæng i ministerens synspunkt? Så vil jeg godt gentage mit spørgsmål, for en ting er, at man henholder sig til, hvad der står i beslutningsforslaget, men det er jo klart, at hvis man mener, at en ting er tilstrækkelig omfattende, vil man ikke køre det igennem Det Udenrigspolitiske Nævn, så vil man køre det igennem salen.
Jann Sjursen (KD), 2004-04-15:
Jeg vil gerne takke ministeren, især for åbenheden over for at vurdere ikke bare de økonomiske konsekvenser af forslaget - det er selvfølgelig altid noget at gribe fat i, når det drejer sig om penge - men også at få forslaget til at hænge sammen, så vi netop får den helhedsorienterede indsats, som jeg også fornemmer at justitsministeren mener vi skal have.
Rasmus Nordqvist (SF), 2021-04-21:
Og tak til udenrigsministeren for redegørelsen, som jo hvert år, når vi får den, egentlig understreger, hvor vigtigt det er, at vi har de her samarbejdsfora, som har forskellige prioriteter og forskellige toninger, men som jo hele tiden handler om, at vi samarbejder for at skabe en bedre verden – og det er både for mennesker og for planeten.
Kaare Dybvad Bek (S), 2024-11-14:
Så vil jeg også bare sådan sige i forhold til protokollen, at det er rigtigt, at Danmarksdemokraterne har fremsat det her forslag, men at jeg også tror, at det, hvis man skal være helt fair, så var Dansk Folkeparti, der startede den her debat, da de fremsatte et beslutningsforslag om det sidste år.
Sophie Hæstorp Andersen (S), 2012-10-26:
Og derfor synes jeg, at det er en klar forbedring, at vi ikke bare laver en udredningsgaranti, men også gør noget for nogle af de patienter, vi – hånden på hjertet – også kender til, altså dem, der kommer og siger: Jeg er rigtig, rigtig glad for, at der nu bliver taget hånd om min hofte, men jeg skal lige på lidt ferie først, og derfor er det fint nok for mig, at det sker om to, tre måneder.